

הושע יא-יואל א: שובה ישראל

דף למנחה

דף לימוד זה נכתב כחלק מפרויקט 929. הדף עוסק בכמה רעיונות שעולים מתוך הנבואה האחרונה, פרק יד בספר הושע.

פרק זה נבחר להיקרא כהפטרה בשבת שבין ראש השנה ויום הכיפורים, שנקראת לעתים 'שבת שובה' על שם מילות הפתיחה (ויש המכנים אותה 'שבת תשובה').   
פסוקים רבים בפרק הפכו להיות בסיס למדרשי הלכה ואגדה, פרשנויות ורעיונות במחשבת ישראל. לרגל מעמדו הייחודי של הפרק בחרנו ללמוד את כולו, ולא להתמקד ברעיון אחד בלבד העולה ממנו.

**'שׁוּבָה יִשְׂרָאֵל עַד ה' אֱלֹהֶיךָ כִּי כָשַׁלְתָּ בַּעֲו‍ֹנֶךָ'** (פסוק ב).

תחילתו של הפרק נקשרת לסופו – 'כִּי יְשָׁרִים דַּרְכֵי ה', וְצַדִּקִים יֵלְכוּ בָם, וּפֹשְׁעִים יִכָּשְׁלוּ בָם' (פסוק י) - בשתיהן מופיע כישלון. לפי פסוק זה, דרכי האל ישרות - צדיקים מצליחים ללכת בהן ופושעים נכשלים בהן. האם הכוונה היא שישראל כשלו בדרכי ה' בשל פשעיהם? פירוש זה קרוב אולי לדברי המלבי"ם שבהם נעסוק בהרחבה בהמשך.

**'קְחוּ עִמָּכֶם דְּבָרִים וְשׁוּבוּ אֶל-ה'; אִמְרוּ אֵלָיו, כָּל-תִּשָּׂא עָו‍ֹן וְקַח-טוֹב, וּנְשַׁלְּמָה פָרִים שְׂפָתֵינוּ'** (פסוק ג).  
  
לפי חלק מהמפרשים, הושע מציע לעם בפנייה זו לתקן את דרכיהם, ובפנייתם בבקשת סליחה מהאל, לבקש ממנו לקחת את הטוב שבהם, במעשיהם וברצונם, ולא את הרע ('וקח טוב').   
למשפט 'ונשלמה פרים שפתינו' יש שני פירושים עיקריים: יש המבינים שהכוונה להבטחה של העם לשלם את נדרי הקורבנות שהם ביטאו בשפתיים, בהבאת פרים למזבח; לפי הפירוש השני, הכוונה היא 'להקריב' לפני ה' מילים במקום פרים.   
אילו מילים מציעים ישראל 'להקריב'? לכך ייתכנו שלוש תשובות אפשריות:

1. המילים המופיעות בפסוק הבא (שאותו נלמד בהמשך).
2. חז"ל דרשו את הפסוקים על התפילות הנהוגות כיום, שהחליפו את הקורבנות לאחר חורבן הבית. שימו לב שנבואת הושע נאמרה בעת שבית המקדש היה קיים אך חלקים מהעם כבר לא היו קשורים אליו.
3. כהמשך לאפשרות ב': אמירת חלק ה'קורבנות' המופיע בתפילה.

מלבד הפירוש של אברהם אהוביה שעוסק באפשרות של הקרבת קורבנות ממש, המקורות האחרים שהבאנו עוסקים באפשרות של החלפת הקורבנות במילים. כדי להשאיר את הדיון ממוקד, מומלץ להימנע מלדון בהקשר זה בהקרבת קורבנות מן החי.

כדאי להוביל את הדיון לשאלת כוחן של מילים ומה שמבדל אותן מצד אחד ממחשבות שלא נאמרות ומצד אחר, ממעשים. אפשר לשלב כאן פעילות סדנאית ולבקש מהלומדים להמציא טקס שעיקרו אמירת מילים מסוימות, חשובות, בזמן או זמנים מסויימים: מה יהיו המילים הללו? מי הנמען, ומתי יש לומר אותן? ומה ההבדל בין טקס מתוכנן שכזה לבין שיחה?  
  
**'אַשּׁוּר לֹא יוֹשִׁיעֵנוּ עַל-סוּס לֹא נִרְכָּב וְלֹא-נֹאמַר עוֹד אֱלֹהֵינוּ לְמַעֲשֵׂה יָדֵינוּ אֲשֶׁר-בְּךָ יְרֻחַם יָתוֹם'** (פסוק ד)   
  
על פי פשט הפסוק, תחילת הפסוק היא הבטחה: לא נבטח בכוח הסוס ולא בבריתות ולא נעבוד עוד פסילים ('לא נאמר אלוהינו למעשה ידינו'). המילים 'אשר בך ירוחם יתום' יכולות להיות המשך של דברי הטעות כלפי הפסילים, או שבמילים אלו עובר העם לדבר אל האל ומודה על כך שהאל מרחם על היתומים ולא הפסילים.  
   
**'אֶרְפָּא מְשׁוּבָתָם אֹהֲבֵם נְדָבָה, כִּי שָׁב אַפִּי מִמֶּנּוּ. אֶהְיֶה כַטַּל לְיִשְׂרָאֵל, יִפְרַח כַּשּׁוֹשַׁנָּה; וְיַךְ שָׁרָשָׁיו כַּלְּבָנוֹן. יֵלְכוּ יֹנְקוֹתָיו וִיהִי כַזַּיִת הוֹדוֹ; וְרֵיחַ לוֹ כַּלְּבָנוֹן. יָשֻׁבוּ יֹשְׁבֵי בְצִלּוֹ יְחַיּוּ דָגָן וְיִפְרְחוּ כַגָּפֶן; זִכְרוֹ כְּיֵין לְבָנוֹן'** (פסוקים ה-ח)  
  
על פי פשט הפסוקים, ה' עונה לעם בהבטחה לקבל את תשובתם ולהעניק להם ביטחון ושפע.  
  
**'אֶפְרַיִם, מַה לִּי עוֹד לָעֲצַבִּים; אֲנִי עָנִיתִי וַאֲשׁוּרֶנּוּ אֲנִי כִּבְרוֹשׁ רַעֲנָן - מִמֶּנִּי פֶּרְיְךָ נִמְצָא'** (פסוק ט).

הצעה לקריאה אפשרית בפסוק: אפרים (ישראל) אומר: אין לי עוד עניין בעצבים (באלילים), והאל משיב להם בטובה: 'אני עניתי ...'.  
  
  
הערה: פסוקים ד-ט מתכתבים עם מילים ועם רעיונות קודמים בספר הושע, בעיקר פרק יג. כדאי לשים לב לדימויי הטבע - שפונה נגד העם כשהם חוטאים, ומשפיע שפע על כל החושים כשהעם הולך בדרך הנכונה.   
  
**'מִי חָכָם וְיָבֵן אֵלֶּה, נָבוֹן וְיֵדָעֵם, כִּי-יְשָׁרִים דַּרְכֵי ה' וְצַדִּקִים יֵלְכוּ בָם, וּפֹשְׁעִים יִכָּשְׁלוּ בָם'** (פסוק י)

פסוק זה מתפרש בכמה אופנים: ייתכן שהוא מתאר פושעים הנכשלים כשהם מנסים ללכת בדרכי האל (כי הנטייה שלהם היא למעשים רעים והם לא מורגלים בטוב); או שהוא מתאר פושעים שנכשלים מפני שאינם הולכים בדרכי האל.  
יש שפירשו את הפסוק כמתאר שימוש לא נכון בכלי טוב, שמעוות את התוצאה.   
אפשר לראות את הדימוי בפסוק זה כהמשך לנושא הגאולה ההוליסטית שהופיעה קודם לכן בפרק זה ובהושע בכלל - הגאולה של העם מביאה להרמוניה עם הטבע. גורלו של האדם אינו מלחמה מתמדת לדבוק בטוב אלא כשהאדם בוחר בדרכים טובות - הטבע גומל לו ומשתתף עמו, הטבע מתברך והדרכים נעשות נוחות להליכה.

לקריאה נוספת: הרב יובל שרלו כתב שהניסיון לקיים וללמוד את התורה, לא מבטיח אוטומטית שהאדם יהיה טוב; יש צורך להבין מה חשוב ממה ולהסתכל על התמונה הכוללת. [קישור](https://www.ypt.co.il/beit-hamidrash/view.asp?id=6209)  
  
ראו מאמר מאת אראל סגל (לא העיתונאי) שאוסף פירושים שונים לפסוק: [קישור](http://tora.us.fm/tnk1/nvia/tryasr/ho-14-10.html)